22 gered toe vissersboot sinkFoto: pixabay.com 22 bemanningslede van ŉ vissersboot is Vrydag in die vroeë oggendure by Danger Point naby Gansbaai aan die Kaapse suidkus gered toe dié boot tydens rowwe seetoestande gesink het. Volgens ŉ verklaring van die Suid-Afrikaanse Maritieme Veiligheidsowerheid (Samsa) het water na binne die vissersboot, wat bekend staan as Ellis S en besit word deur Sevlak Investments, begin stroom. Die Maritime Rescue Coordination Centre (MRCC) het omstreeks 01:00 Vrydagoggend ŉ noodoproep ontvang. Samsa sê die branders was ten tyde van die voorval ongeveer drie tot vier meter hoog en die wind het teen sowat 30 km/h gewaai. Jared Blows, hoof van MRCC, sê I&J se vissersboot was eerste by Ellis S en kon al 22 bemanningslede veilig na die kus in Hermanus neem. Ander vissersbote, bekend as Realka en Aral Sea, het ook bystand gelewer. “Ellis S het binne enkele minute gesink ná die bemanningslede van die boot gered is,” sê Blows. Samsa het ŉ ondersoek na die voorval van stapel gestuur.